識鉛汞歌 一
作者：還陽子
朝代：唐

paragraphs: 世事忙忙無了程，百年如夢瞥然榮。
不知道有雲衢客，剛自爭邀塵裏名。
欲駐流年泛太清，須知靈藥必長生。
純燒天地陰陽髓，全鍊乾坤日月精。
嫁娶陰陽成匹配，對持龍虎自相吞。
伏得離宮赤帝精，感他坎戶白龍液。
黃芽祇此是根源，自外徒勞虛費力。
若不曾逢真至人，如何得到幽玄術？
火候須教經九轉，丹成直待周千日。
鑪上煙生五彩光，鼎中藥奮弘紅色。
刀圭一粒沖天漢，逍遙頓躡三清畔。
駕鶴乘龍役鬼神，反笑桑田數迴換。
自此長居碧落宮，永共羣仙醉金殿。